stanford-oval/wikipedia huggingface dataset:
שוליית המכשף (סרט)

| --- | --- |

כרזת הסרט
 מבוסס על:  שוליית הקוסם 
 בימוי:  ג'ון טורטלטאב
 הופק בידי:  ג'רי ברוקהיימר
 תסריט:  מאט לופז לורנס קונר מארק רוזנטל
 עריכה:  ויליאם גולדברג
 שחקנים ראשיים:  ניקולס קייג' ג'יי בארושל טרסה פאלמר אלפרד מולינה טובי קבל מוניקה בלוצ'י
 מוזיקה:  טרבור רבין
 צילום:  בוזאן באזילי
 מדינה:  ארצות הברית
 חברת הפקה:  Saturn Films, סרטי וולט דיסני, סרטי ג'רי ברוקהיימר, Broken Road Productions 
 חברה מפיצה:  סרטי אולפני וולט דיסני
 שיטת הפצה:  הפצה לאולמות הקולנוע, וידאו על פי דרישה 
 הקרנת בכורה:  14 ביולי 2010
 משך הקרנה:  109 דקות
 שפת הסרט:  אנגלית
 סוגה:  סרט פנטזיה, סרט קומדיה, סרט פעולה, סרט הרפתקאות, סרט דרמה 
 מקום התרחשות:  ניו יורק 
 תקציב:  150 מיליון דולר
 הכנסות:  236,893,283 דולר
 הכנסות באתר מוג'ו:   sorcerersapprentice
 אתר רשמי
 דף הסרט ב־IMDb
 
שוליית המכשף (באנגלית: The Sorcerer's Apprentice) הוא סרט פנטזיה אמריקאי משנת 2010 בבימויו של ג'ון טורטלטאב, אודות המכשף באלתזר בלייק (ניקולס קייג') שנעזר בדייב סאטלר (ג'יי בארושל), סטודנט לפיזיקה, לחסל את כוחות האופל. בסרט גם משחקים אלפרד מולינה, מוניקה בלוצ'י וטרסה פאלמר.
עלילה

בשנת 740 לספירה, אחד משוליותיו של מרלין, מקסים הארוות' (אלפרד מולינה), בוגד בו ומתחבר לאויבתו, מורגנה לי פיי (אלייס קרייג'). מורגנה פוצעת את מרלין. אך שני שוליותיו האחרים של מרלין, באלתזר בלייק (ניקולס קייג') וורוניקה (מוניקה בלוצ'י), נלחמים בשניהם. לבסוף, באלתזר כולא את מורגנה ואת מקסים ב"בובת כשפים", אך גם ורוניקה נכלאת איתם. בינתיים, מרלין מצווה את באלתזר לחפש את המכשף שיביס את כוחות האופל.
בשנת 2000, דייב סאטלר (ג'ייק צ'ארי), תלמיד בבית ספר יסודי, נכנס בטעות לחנותו של באלתזר. באלתזר בוחן אותו ומגלה שהוא המכשף המתאים להבסת כוחות האופל. דייב שמתעסק בחפצי החנות מפיל בטעות את "בובת הכשפים" שמתוכה משתחרר מקסים. באלתזר ומקסים עורכים קרב עד שלבסוף שניהם נכלאים בכד המצויד במנגנון נעילה לתקופה של עשר שנים, בעוד דייב בורח.
בשנת 2010, דייב (ג'יי בארושל) לומד פיזיקה באוניברסיטת ניו יורק. בעוד שמקסים ובאלתזר משתחררים מהכד. מקסים מגיע ראשון לדייב ושואל אותו לגבי "בובת כשפים". כשדייב ממאן להשיב לו הוא משלח בו חבורת זאבים. אך לבסוף באלתזר מציל אותו. באלתזר מחייב את דייב לעזור לו למצוא את "בובת הכשפים" ואז הוא יוכל ללכת לדרכו. כאשר הם מוצאים את הבובה בצ'יינהטאון, לאחר קרב עם מקסים ועם קוסם נוסף, דייב מעוניין ללמוד עוד על הכישוף.
צוות שחקנים

ניקולס קייג' – באלתזר בלייק
ג'יי בארושל – דייב סאטלר
אלפרד מולינה – מקסים הארוות'
אלייס קרייג' – מורגנה לי פיי
מוניקה בלוצ'י – ורוניקה
טרסה פאלמר – בקי בראנס
טובי קבל – דרייק סטון
אית'ן פק – אנדרה
ביקורות והכנסות

הסרט זכה לביקורות מעורבות ממבקרי הקולנוע. אתר Rotten Tomatoes המרכז ביקורות קולנוע העניק לסרט דירוג של 43%. אך המגזין "Parade" הגדיר את הסרט כ"פלופ" הגדול ביותר לשנת 2010.
בשבוע הראשון לצאתו הסרט הכניס כ-17.6 מיליון דולר, סכום שלא עמד בציפיות לסרט בעל תקציב של 150 מיליון דולר. שבוע מאוחר יותר, הסרט הכניס פחות מעשרה מיליון דולר ומוקם במקום הרביעי בטבלת הסרטים המכניסים ביותר לשבוע זה אחרי "התחלה", "סולט" ו"גנוב על הירח". נכון לינואר 2011 הסרט הכניס 63,150,991 דולר רק בארצות הברית ו-152,132,612 דולר מחוצה לה.
אישה שטן

| --- | --- |

כרזת הסרט
 מבוסס על:  ספר של פיי וולדון
 בימוי:  סוזאן סיידלמן 
 הופק בידי:  ג'ונתן ברט   סוזאן סיידלמן
 תסריט:  בארי שטרוגץ מארק ר. ברונס
 עריכה:  קרייג מקיי 
 שחקנים ראשיים:  מריל סטריפ רוזאן בר אד בגלי הבן סילביה מיילס לינדה האנט
 מוזיקה:  הווארד שור 
 צילום:  אוליבר סטייפלטון 
 מדינה:  ארצות הברית 
 חברה מפיצה:  Orion Pictures
 שיטת הפצה:  וידאו על פי דרישה 
 הקרנת בכורה:  ארצות הברית 8 בדצמבר 1989
 משך הקרנה:  96 דק' 
 שפת הסרט:  אנגלית 
 סוגה:  סרט קומדיה, סרט המבוסס על יצירה ספרותית 
 מקום התרחשות:  ניו יורק 
 הכנסות:  $15,351,421
 הכנסות באתר מוג'ו:   she-devil
 דף הסרט ב־IMDb
 
אישה שטן (במקור: She-Devil) הוא סרט קומדיה אמריקאי משנת 1989 שבוים על ידי סוזאן סיידלמן. הכוכבות הראשיות בסרט הן מריל סטריפ, ורוזאן בר ולצידן משחק אד בגלי ג'וניור. זוהי הגרסה השנייה לספרה של הסופרת הבריטית פיי וולדון, "חייה ואהבתה של אישה שטן", אחרי ששלוש שנים קודם ליציאת הסרט שידרה רשת הטלוויזיה ה-BBC מיני סדרה המספרת את אותו סיפור.
עלילת הסרט

רות פצ'ט (בגילומה של רוזאן בר) היא עקרת בית מרושלת, בעלת משקל עודף המנסה נואשות לרצות את בעלה בוב (אד בגלי הבן) אך מתקשה. באירוע חגיגי בו הם משתתפים מתחיל בוב עם סופרת הרומנים היפה וגונבת הלבבות מרי פישר (בגילומה של מריל סטריפ) ורות מתחילה להבין שהיא לא תוכל לעצור את בעלה. לאחר עימות בין השניים אומר בוב לאשתו שהיא אמא רעה, רעיה גרועה, טבחית נוראית ויש לה מראה של אישה שעובדת בשדה. מיד לאחר מכן הוא עוזב את הבית ונוסע לביתה המפואר של חברתו החדשה מרי. רות מחליטה לנקום וכותבת על פתק ארבעה נכסים חשובים בחייו של בעלה אותם היא מתכוונת להרוס. "ביתו, משפחתו, הקריירה, חירותו" היא כותבת בפתק ומתחילה צעד אחר צעד להרוס את חייו של בעלה.
כצעד ראשון מציתה רות את הבית בו היא מתגוררת ולוקחת את שני ילדיה עם הכלב המשפחתי לביתה של מרי פישר המתגוררת באחוזה מול הים, ומשאירה שם את הילדים והכלב. מרי, שאוהבת ניקיון וסדר לא כל כך אוהבת את הרעיון שיסתובבו לה ילדים וכלב בבית, אך היא לא אומרת דבר. עם היציאה מהבית מסמנת רות בקו את הסעיף הראשון בפתק, "ביתו".
לאחר מכן מתנדבת רות, תחת השם הבדוי וסטה רוז, בבית אבות ומתיידדת עם אמא של מרי (סילביה מיילס) הנמצאת שם. אחרי תקופה קצרה היא דואגת שהאם תסולק מבית האבות ותעבור להתגורר עם ביתה. גם את המהלך הזה מרי לא אוהבת במיוחד וסדקים מתחילים להופיע בחיי הזוגיות שלה ובקריירה שלה כסופרת שאינה מצליחה לכתוב רומן חדש.
יחד עם חברתה החדשה הופר (לינדה האנט) פותחות השתיים משרד כוח אדם. אוליביה האני (מריה פיטילו) מחפשת עבודה ונשלחת לעבוד כמזכירתו של בוב במשרד רואי החשבון שלו. היא מתאהבת בו, שוכבת איתו ואחרי שהוא נפרד ממנה – בעצתה הטובה שהיא מקבלת מרות – היא מתחילה לזייף ולהעלים קבלות וספרי חשבונות של הבוס שלה.
רות מודיעה למשטרה על העבירות של בוב ובמהלך מסיבה גדולה בביתה של מרי, מגיעים שוטרים לעצור את בוב. במשפטו הוא מקבל שנה וחצי מאסר ובכך רות מסיימת את מטרתה כשהיא מוחקת מהרשימה את הנכס האחרון שהיה לבעלה, חירותו.
שמונה עשר חודשים לאחר מכן מפרסמת מרי פישר את ספרה החדש הזוכה להצלחה. היא חותמת על ספריה בחנות ספרים ומפלרטטת עם אחד הקונים ומראה כי חזרה לסורה.
צוות השחקנים

| שם השחקן/ית | שם הדמות | הערות |
| --- | --- | --- |
| מריל סטריפ | מרי פישר |  |
| רוזאן בר | רות פצ'ט |  |
| אד בגלי הבן | בוב פצ'ט |  |
| לינדה האנט | הופר |  |
| סילביה מיילס | גברת פישר | אמא של מרי |
ביקורות

הסרט לא קיבל ביקורות מחמיאות וזכה לציון 41% מתוך 17 ביקורות באתר ריכוז הביקורות Rotten Tomatoes.
הערות שוליים

↑  "shedevil ‎", באתר ביקורות הסרטים Rotten Tomatoes (באנגלית)
לינדזי גרהאם

לינדזי אולין גרהאם (באנגלית: Lindsey Olin Graham, נולד ב-9 ביולי 1955) הוא פוליטיקאי אמריקאי, חבר המפלגה הרפובליקנית, המשמש כסנאטור הבכיר מדרום קרוליינה משנת 2003. החל מינואר 2025 מכהן כיו"ר ועדת התקציב של הסנאט.
ביוגרפיה

לינדזי אולין גרהאם נולד בדרום קרוליינה. אימו נפטרה כשהיה בן 21 ואביו כ-15 חודשים לאחר מכן מהתקף לב. בעקבות זאת נאלץ לגדל את אחותו הקטנה, שהייתה בת 13 והוא בן 22. הוא בוגר האוניברסיטה של דרום קרוליינה בשנת 1977. קיבל תואר J.D מבית הספר למשפטים באוניברסיטה בשנת 1981. שירת בפרקליטות חיל האוויר האמריקאי בשנים 1982–1988. לאחר שחרורו המשיך לשרת בכוחות המשמר הלאומי של חיל האוויר בקרוליינה הדרומית ובכוחות המילואים של חיל האוויר עד 2015. הוא השתחרר בדרגת קולונל, במהלך שירותו עוטר בכוכב הארד. לאחר שחרורו עבד כעורך דין פרטי.
ביוגרפיה > קריירה פוליטית

בשנת 1992 נבחר לבית הנבחרים של דרום קרוליינה, שם כיהן קדנציה אחת משנת 1993 עד 1995. לאחר מכן כיהן בבית הנבחרים של ארצות הברית, כמייצג של מחוז בחירה מספר 3 בדרום קרוליינה בקונגרס משנת 1995 ועד 2003. ביוני 2015 הודיע על התמודדותו בבחירות המקדימות של המפלגה הרפובליקנית לקראת הבחירות לנשיאות ארצות הברית 2016. לאורך מסע הבחירות השתתף בארבעה מן העימותים המקדימים, והרבה לתקוף בחריפות את דונלד טראמפ. הוא פרש מהמירוץ ב-21 בדצמבר 2015.
גרהם ידוע בנכונותו לשיתוף פעולה דו-מפלגתי עם הדמוקרטים בארצות הברית בנושאים כמו שינוי האקלים, רפורמה במס ורפורמת הגירה. הוא גם מבקר של תנועת מסיבת התה, בשאיפה למפלגה רפובליקנית רחבה יותר. בספטמבר 2022 הודיע על כוונתו לחוקק חוק נגד ביצוע הפלה מלאכותית לאחר השבוע ה-15 בכל מדינות ארצות הברית.
לינדזי גרהאם ניסה לקדם קנוניה לעצור את הסיוע הצבאי לאוקראינה. לאחר מכן שינה את עמדתו והביע תמיכה נרחבת באוקראינה לנוכח המלחמה עם רוסיה. במהלך ביקור בקייב, הוא שיבח את ההשקעה האמריקאית בסיוע לאוקראינה. הדברים גררו תגובות חריפות מצד בכירים רוסיים, שראו בהתבטאויותיו פרובוקטיביות ואף פוגעניות.
ביוגרפיה > יחסו לישראל

הוא מוביל מדיניות חוץ ניצית. הביע פעמים רבות תמיכה בממשלת ישראל. בשנת 2016 ניסה לקדם הצעה בקונגרס שתוסיף 3.4 מיליארד דולרים לסיוע הביטחוני לישראל. כמו כן ב-2024 במהלך מלחמת חרבות ברזל ביקר בישראל ואמר כי סעודיה אינה מתנגדת להשמדת חמאס, ותקף בחריפות את החלטת ממשל ביידן לעכב משלוחי נשק לישראל.
באוגוסט 2024 הודיע על הנחת הצעת חוק שתראה באיראן אחראית לכל מתקפה באמצעות פרוקסי שלה (בפרט חזבאללה והחות'ים) נגד ארצות הברית וישראל, ותאפשר תגובה צבאית נגדה. כמו כן הניח הצעת חוק שתסמיך את נשיא ארצות הברית להורות על תקיפה צבאית נגד איראן, במידה ותגיע לסף השגת נשק גרעיני. בנאום שבו הודיע על הנחת הצעות חוק אלו, הביע תמיכה בישראל ובסיכולים הממוקדים של פואד שוכר ואסמאעיל הנייה.
כתגובה לצווי המעצר של בית הדין הפלילי הבין-לאומי בעקבות מלחמת חרבות ברזל אמר גרהאם, כי זהו איום ישיר על מדינת ישראל וארצות הברית והוא יקדם סנקציות כנגד מדינות שיאכפו את הצווים: "תצטרכו לבחור בין ה-ICC המושחת לבין אמריקה.. מה שהם עושים בישראל זה לנסות למנוע שואה שנייה. אז לכל בעלת ברית, קנדה, בריטניה, גרמניה, צרפת - אם תנסו לעזור ל-ICC, אנחנו נטיל עליכם סנקציות".
חיים אישיים

גרהאם הוא רווק וללא ילדים, כיוון שלדבריו "לא מצא זמן למצוא את האישה הנכונה, או שהאישה הנכונה הייתה חכמה מספיק לא למצוא לי זמן".
הערות שוליים

↑  Lindsey Graham Announces Presidential Bid, The New York Times, 1 June 2015
↑  Republican senator Lindsey Graham set to propose national abortion ban, The Guardian, ‏13 September 2022 (באנגלית)
↑  Reuters, US Senator Graham says Ukraine aid depends on conditions, domestic issues, ‏18 במרץ 2024
↑  פרופ' אוריה שביט, בחירות 2024: ביידן וטראמפ - הקרב האחרון, אגודת ידידי אוניברסיטת תל אביב, ‏30 ביוני 2024 (01:16:05)
↑  רויטרס, ‏הרפובליקנים לא מוותרים: יציגו חוק שיאפשר לקונגרס להגדיל את הסיוע לישראל, באתר מעריב אונליין, 21 בספטמבר 2016
↑  ynet, בכיר בקונגרס: "נתניהו משך את השטיח תחת רגלינו", באתר ynet, 17 בספטמבר 2016
↑  אבו עלי אקספרס, סעודיה אינה מתנגדת להשמדת חמאס, באתר טלגרם
↑  ציפורה סימן טוב, הסנאטור תוקף את אוסטין: "תן לישראל את מה שהיא צריכה למלחמה", באתר ערוץ 14
↑   'Israel Is Right To Hit The Leaders And Masterminds Of Terrorism': Graham Reacts To Haniyeh Death, סרטון בערוץ "Forbes Breaking News", באתר יוטיוב (אורך: 08:02).
↑  צווי המעצר נגד נתניהו וגלנט: לינדזי גרהאם - "מי שיאכוף אותם, נמחץ את הכלכלה שלו", באתר מעריב אונליין, 23 בנובמבר 2024
↑  Draper, Robert (2010-07-01). "Lindsey Graham, This Year's Maverick". The New York Times (באנגלית אמריקאית). ISSN 0362-4331. נבדק ב-2024-03-03.
| --- | --- |
בקרת זהויות :  PLWABN: 9811281860905606  ISNI: 0000 0000 5207 0415  LCCN: no99048000  SNAC: w6m14xjm  US Congress: G000359  VIAF: 2101564   WorldCat (עם VIAF): 2101564
הגשרים של מחוז מדיסון (סרט)

| --- | --- |
כרזת הסרט הגשרים של מחוז מדיסון
כרזת הסרט הגשרים של מחוז מדיסון
 מבוסס על:  הגשרים של מחוז מדיסון מאת רוברט ג'יימס וולר
 בימוי:  קלינט איסטווד
 הופק בידי:  קלינט איסטווד, קתלין קנדי
 תסריט:  ריצ'רד לגרבנס
 עריכה:  ג'ואל קוקס
 שחקנים ראשיים:  קלינט איסטווד מריל סטריפ
 מוזיקה:  לני ניהאוס
 צילום:  ג'ק גרין
 מדינה:  ארצות הברית
 חברת הפקה:  האחים וורנר, אמבלין אנטרטיינמנט, Malpaso Productions, Warner Bros. Pictures 
 חברה מפיצה:  האחים וורנר
 שיטת הפצה:  וידאו על פי דרישה 
 הקרנת בכורה:  2 ביוני 1995
 משך הקרנה:  134 דקות
 שפת הסרט:  אנגלית
 סוגה:  סרט רומנטי, סרט דרמה, סרט פלאשבק, סרט מבוסס יצירה ספרותית 
 מקום התרחשות:  איווה 
 תקציב:  22,000,000‏$
 הכנסות:  182,000,000‏$
 הכנסות באתר מוג'ו:   bridgesofmadisoncounty
 דף הסרט ב־IMDb
 
הגשרים של מחוז מדיסון (באנגלית: The Bridges of Madison County) הוא סרט דרמה רומנטית אמריקאי משנת 1995 עם קלינט איסטווד ומריל סטריפ בתפקידים הראשיים. איסטווד גם ביים את הסרט וגם השתתף בהפקתו ביחד עם קתלין קנדי.
התסריט מבוסס על הספר רב המכר הגשרים של מחוז מדיסון מאת רוברט ג'יימס וולר משנת 1992.
הסרט זכה לביקורות טובות והצליח מאוד מבחינה מסחרית כשגרף 182,000,000 דולר. מריל סטריפ הייתה מועמדת לפרס אוסקר לשחקנית הטובה ביותר וכן לפרס גלובוס הזהב לשחקנית הטובה ביותר - סרט דרמה.
תקציר העלילה

מייקל ג'ונסון (ויקטור סלזק) ואחותו קרולין (אנני קורלי) מגיעים לחוות משפחתם באיווה לפי הזמנת עורך דין כדי לפתוח את מכתב הצוואה של אמם פרנצ'סקה (מריל סטריפ) שזה עתה נפטרה. בצוואה יש בקשה לשרוף את גופתה ולפזר את האפר ליד גשר רוזמן (אנ') הסמוך. מייקל מתנגד לכך היות שהוא רוצה לקברה ליד אביו. בתוך המעטפה הם מוצאים מפתח לקופסה שבה יש מכתבים ויומן אישי ומכאן מתחילה העלילה בפלשבק.
פרנצ'סקה נולדה וגדלה בבארי באיטליה שם הכירה את בעלה ריצ'רד שהיה חייל בצבא ארצות הברית. הוא הביא אותה לחוות משפחתו במחוז מדיסון באיווה ושם גידלו את מייקל וקרולין. פרנצ'סקה שקיוותה שתראה את העולם הגדול מצאה את עצמה עקרת בית במקום כפרי ומרוחק שבו כל אחד יודע הכול על השני והרכילות פורחת. בסתר נפשה היא רוצה לברוח מחייה המשעממים אבל היא מחויבת למשפחתה.
באחד הימים ב-1965 נוסעים ריצ'רד והילדים ליריד חקלאי באילינוי ופרנצ'סקה נשארת משועממת בחווה. למקום מגיע טנדר, ממנו יורד גבר המציג את עצמו כרוברט קינקייד (קלינט איסטווד), צלם עיתונות בנשיונל ג'יאוגרפיק שנשלח לצלם את גשרי העץ המקורים של מחוז מדיסון ושואל איך להגיע לגשר רוזמן הסמוך.
פרנצ'סקה מתנדבת לנסוע איתו לגשר, הוא מתחיל לצלם והיא מתבוננת בו, מתאהבת ובחזרה היא מזמינה אותו לביתה ומתפתח סיפור אהבה בן ארבעה ימים בו הם נפתחים אחד לשנייה, מספרים על חייהם תוך כדי שהם מתחמקים מעיניהם הבולשות של השכנים.
רוברט הגרוש מתוודה לפני פרנצ'סקה שזו הפעם הראשונה בחייו שהוא מרגיש אהבה ומציע לה להצטרף אליו. פרנצ'סקה כמעט משתכנעת ומתחילה לארוז אבל ברגע האחרון היא מחליטה להישאר כי אינה רוצה לפגוע במשפחתה ובעיקר בילדיה.
לאחר שהילדים עוברים על כל היומן הם משתכנעים בעצמם לשקם את נישואיהם המעורערים ולפזר את אפרה של אימם ליד גשר רוזמן שם התחיל הרומן שלה עם רוברט.
בשנת 2021 פורסמו תמונות המתארות את הגשרים והנופים בהן צולם הסרט.
אבק כוכבים (סרט, 1980)

| --- | --- |
כרזת הסרט
כרזת הסרט
 בימוי:  וודי אלן
 הופק בידי:  רוברט גרינהוט
 תסריט:  וודי אלן
 עריכה:  סוזן א. מורס
 שחקנים ראשיים:  וודי אלן  שרלוט רמפלינג
 מוזיקה:  דיק היימן 
 צילום:  גורדון ויליס
 מדינה:  ארצות הברית ארצות הברית
 חברה מפיצה:  יונייטד ארטיסטס
 שיטת הפצה:  וידאו על פי דרישה 
 הקרנת בכורה:  26 בספטמבר 1980
 משך הקרנה:  88 דקות
 שפת הסרט:  אנגלית
 סוגה:  דרמה קומית, סרט דרמה, סרט פרודיה, ג'אז 
 תקציב:  10 מיליון דולר
 הכנסות:  10.4 מיליון דולר
 הכנסות באתר מוג'ו:   stardustmemories
 דף הסרט ב־IMDb
 
אבק כוכבים (באנגלית: Stardust Memories) הוא סרט קולנוע אמריקאי משנת 1980 בשחור-לבן, בכתיבה ובימוי של וודי אלן, עם וודי אלן, שרלוט רמפלינג ומארי-כריסטין בארו בתפקידים הראשיים.
וודי אלן היה מועמד לפרס גילדת הכותבים של אמריקה על התסריט המקורי הטוב ביותר. זו הופעתה הראשונה של שרון סטון בקולנוע למרות שהיא מופיעה בו שניות ספורות ללא קול. העלילה מסופרת בפלשבקים וכן בקעי סרטים של הבמאי ובהם קטעי פנטסיה. הוא יצר את הסרט בהשפעת הסרט שמונה וחצי של פדריקו פליני.
הסרט זכה בתחילה לביקורות שליליות אבל ב-2013 הוא נבחר במשאל בגרדיאן במקום השמיני מתוך עשרת הסרטים הטובים ביותר של וודי אלן.
תקציר העלילה

סנדי בייטס (וודי אלן) הוא במאי קולנוע מפורסם ומוערך. הוא הצליח בסרטי קומדיה וכעת נמאס לו. הוא נמצא במשבר אמצע החיים ורוצה לביים סרטים כבדים ועצובים כדי לבטא את הסבל בעולם ובזה הוא מתנגש עם המפיקים שלו.
בתחילה מוקרן סרט שלו בו הוא נמצא בקרון של אנשים עצובים ובוכים ומשקיף על קרון בו אנשים שמחים ובחורה יפה (שרון סטון) שולחת לו נשיקה באוויר. המבקרים קוטלים אותו ואת הסרט.
לאחר הסרט הוא מוקף במעריצים רבים שמבקשים את עזרתו בקריאת תסריטים או בהצטרפות לאגודות צדקה. נשים מעריצות אותו למרות מראהו. הוא נזכר באהובתו השחקנית דורי (שרלוט רמפלינג) שסבלה מבעיות נפשיות.
הוא מכיר את המורה לקולנוע ג'ק אייבל (ג'ון רוטמן) וידידתו דייזי (אן הרפר) ונזכר בידידתו הצרפתייה איזובל (מארי-כריסטין בארו) שהסכימה לעזוב את בעלה ולהצטרף אליו עם שני ילדיה. הוא ממשיך לכתוב ולביים סרטים עם השחקן הראשי שלו טוני (טוני רוברטס). הוא נזכר בהוריו ובהופעותיו כקוסם כשהיה ילד.
לאחר כל הקרנה בכורה הוא נפגש עם קהל ועונה בצורה קומית על השאלות. הוא נמצא בתוך "אבק כוכבים", מתגורר במלון "אבק כוכבים" ובאחד מסרטי הפנטסיה שלו הוא פוגש בחוצנים שמורים לו להמשיך ליצור קומדיות. הוא "נהרג" על ידי אחד המעריצים שלו (הסרט הוקרן זמן קצר לפני שג'ון לנון נרצח על ידי מעריץ...). עולה לשמים ופוגש בתזמורת ג'אז שמנגנת "אבק כוכבים" לקולו של לואי ארמסטרונג.
צוות השחקנים

| שם השחקן/ית | שם הדמות | הערות |
| --- | --- | --- |
| וודי אלן | סנדי בייטס |  |
| שרלוט רמפלינג | דורי | שחקנית |
| מארי-כריסטין בארו | איזובל |  |
| ג'סיקה הרפר | דייזי |  |
| טוני רוברטס | טוני | שחקן |
| ג'ון רוטמן | ג'ק אייבל | מרצה לקולנוע |
הערות שוליים

↑  עשרת הסרטים הטובים ביותר של וודי אלן, גרדיאן, 2013
| --- | --- |
בקרת זהויות :  NLI: 987009957420205171  BnF: cb16458180d (data)  GND: 4755729-1  VIAF: 218119812   WorldCat (עם VIAF): 218119812
פיגועי טרור נגד ישראלים בישראל ובשטחים ב-2025

| חלק מהסכסוך הישראלי-פלסטיני |
| --- | --- |
 תאריך:  שנת 2025
 מקום:  ישראל ישראל
 מטרה:  יהודים
 סוג:  ציר זמן
 הרוגים:  7
 פצועים:  65
 
רשימת פיגועי טרור נגד ישראלים שהתרחשו בשנת 2025 במדינת ישראל וביהודה ושומרון, כולל בזירת יהודה ושומרון במלחמת חרבות ברזל ובמבצע "חומת ברזל", לפירוק ארגוני הטרור הפלסטיני במחנות הפליטים בג'נין ובטול כרם.
כרוניקה

להלן, נזכרים האירועים הבולטים יותר; לצידם, התרחשו מקרים נוספים של ניסיונות פיגוע או פיגועים מתוכננים שלא פורסמו לפרטיהם. בנוסף, ישנם פיגועים שסוכלו על ידי כוחות הביטחון של ישראל בהובלת שירות הביטחון הכללי, צה"ל ומשמר הגבול ובסיוע הימ"מ ויחידות מסתערבים.
פיגועים שיצאו מאזור יהודה ושומרון,      פיגועים שיצאו מרצועת עזה,      פיגועים שיצאו מלבנון,      פיגועים שיצאו ממצרים,      פיגועים שיצאו מישראל,      פיגועים שיצאו מירדן,      פיגועים שיצאו מסוריה,      פיגועים שיצאו מטורקיה,      פיגועים שיצאו ממדינות נוספות.
כרוניקה > ינואר

בחודש זה בוצעו 533 פיגועים, כולל יידויי אבנים, בהם נהרגו 5 ונפצעו 33.
1 בינואר – מחבל ניסה לדרוס כוח מחטיבת אפרים שפעל באזור דיר קדיס, סמוך למעבר חשמונאים שבשומרון. לוחמת צה"ל נפצעה באורח קל וטופלה בשטח.
3 בינואר – אזרח ישראלי נפצע מיידוי אבנים של מחבלים לעבר אוטובוס אזרחי סמוך לכיכר קרני שומרון, נזק נגרם לאוטובוס. המחבלים נמלטו מהמרחב.
5 בינואר – מחבלת פלסטינית ניסתה לדקור ישראלי שנכנס לצורכי מסחר לכפר דיר קדיס, הישראלי הצליח להימלט ולא נפגע. כוחות הביטחון כיתרו את הכפר ופתחו במצוד אחר המחבלת.
6 בינואר – פיגוע הירי בפונדוק: 3 ישראלים נרצחו ו-8 נפצעו, בהם 1 באורח קשה, בפיגוע ירי לעבר אוטובוס שנסע בכביש 55, בין קדומים לאל-פונדוק.
8 בינואר – ערבים יידו מספר בקבוקי תבערה לעבר רכבים בכביש גוש עציון-ירושלים. לא היו נפגעים באירוע.
12 בינואר – מחבלים יידו אבנים לעבר רכבים אזרחיים סמוך לכפר חארס ופצעו אזרחית ישראלית באורח קל, נזק נגרם למספר רכבים. כוחות הביטחון פתחו בסריקות אחר המחבלים.
18 בינואר – מחבל חמאס תושב טולכרם דקר בשכונת לב תל אביב גבר בשנות העשרים לחייו, ופצע אותו קשה. המחבל חוסל.
21 בינואר – מחבל דקר בנחלת בנימין שבתל אביב-יפו ארבעה אזרחים ופצע שניים מהם באורח בינוני ושניים באורח קל, וחוסל על ידי שני לוחמי יחידת שלדג בחופשה ושוטרת מג"ב עם אקדח. המחבל הוא קאדי עבד אל עזיז, אזרח מרוקאי מוסלמי בן 29 שנשא תעודת תושב אמריקאי, והגיע לישראל 3 ימים קודם לכן.
22 בינואר – מחבלים יידו מטען חבלה לעבר רכבים ישראלים בכביש עוקף חווארה. לא היו נפגעים, כוחות צה"ל קפצו לנקודה וביצעו סריקות במרחב לאיתור המחבלים.
22 בינואר – אותר מטען צינור מחובר לרחפן ליד בור הציפורים שבין מאדמא ליצהר.
31 בינואר – חוליה בת חמישה חמושים מהמליצייה הפרו-בעת'ית ההתנגדות העממית הסורית ירו לעבר חיילי צה"ל ששהו בכפר תרנג'ה (ער') שבמחוז קוניטרה, והחיילים החזירו אש לעבר מקור הירי. לא היו נפגעים.
כרוניקה > פברואר

בחודש זה בוצעו 416 פיגועים, כולל יידויי אבנים, בהם נהרגו 3 ונפצעו 24.
2 בפברואר – שני רועי צאן מחוות קשואלה שבגוש עציון יצאו למרעה שבמהלכו עשרה פורעים ערבים עם אלות ואבנים תקפו אותם, אחד מהרועים נפצע באופן בינוני בראשו ופונה לבית חולים.
4 בפברואר – פיגוע הירי בתיאסיר: מחבל חמוש חדר לתוך פילבוקס צה"לי ליד תיאסיר, ירה לעבר הכיתה ששהתה בו והרג שני לוחמים ופצע שמונה נוספים. המחבל חוסל.
13 בפברואר – מחבל ניסה לבצע פיגוע דריסה בכניסה לבסיס חטמ"ר שומרון וחוסל בידי כוח צה"ל. לא היו נפגעים בקרב החיילים.
14 בפברואר – מחבל תושב ג'נין תקף עם מעדר גבר בן 62 ופצע אותו קל בחצר ביתו ביישוב גן נר שבגלבוע. המחבל נתפס באורווה ביישוב ביום שלמחרת.
20 בפברואר – פיגוע המטענים באוטובוסים בבת ים ובחולון: פיצוצים אירעו בשלושה אוטובוסים בבת ים כשהם ריקים מנוסעים. שני מטענים נוספים אותרו באוטובוסים בבת ים ובחולון, שלא התפוצצו, ועל אחד מהם נכתב: "נקמה מטול כרם"
22 בפברואר – מחבלים מהכפר דיר דיבוואן דקרו רועה צאן יהודי בסמוך ליישוב מעלה מכמש בהרי בנימין, והכו רועה צאן נוסף שבא לעזרתו.
27 בפברואר – הפיגוע בצומת כרכור: בפיגוע משולב שכלל דריסה ודקירה בצומת כרכור שליד פרדס חנה-כרכור נרצחה נערה ונפצעו 13 נוספים, מתוכם 1 במצב קשה. לאחר כמה דקות המשטרה חיסלה את המחבל בגן שמואל בתום מרדף. המחבל הוא ערבי מהכפר סילת אל-חארית'יה, ששהה בישראל ללא אישור.
28 בפברואר – מחבל ביצע ירי לעבר רכב ישראלי סמוך לכפר בורוקין, ללא נפגעים אך נגרם נזק לרכב. כוחות צה"ל פתחו בסריקות אחר מקור הירי וביצעו חסימות במרחב.
כרוניקה > מרץ

3 במרץ – פיגוע הדקירה בחיפה: גבר בן 70 נרצח וארבעה נוספים נפצעו בפיגוע דקירה במרכזית המפרץ בחיפה. המחבל, דרוזי תושב שפרעם בעל אזרחות גרמנית אשר התגורר בחו"ל ורק כחודש לפני הפיגוע חזר לישראל, חוסל.
4 במרץ – מחבל חמוש בסכין רץ לעבר לוחמי צה"ל במחסום חומש הסמוך לשבי שומרון וחוסל על ידי הלוחמים.
6 במרץ – מחבלים יידו אבנים לעבר מספר רכבים ישראליים שנסעו על ציר אזרחי מרכזי בכפר חוסאן. כתוצאה מכך נפצע ישראלי באורח קל ופונה לקבלת טיפול רפואי בבית חולים. כוחות הביטחון החלו בסריקות במרחב אחר המחבלים.
10 במרץ – מחבלים יידו אבנים לעבר רכב ישראלי, סמוך לכפר אודלה שבשומרון. תינוקת ישראלית נפצעה קל מריסיסי זכוכית.
11 במרץ – מחבל יידה אבנים לעבר רכב ישראלי בסמוך ליישוב אביתר. כתוצאה מכך נפצעה אזרחית ישראלית באורח קל, וקיבלה טיפול רפואי בשטח. כוחות הביטחון פתחו בסריקות במרחב אחר המחבל.
12 במרץ – מחבל ירה לעבר רכב סמוך לחוות שובאל שקרובה לאזור התעשייה אריאל. כתוצאה מהירי ישראלי נפצע בינוני. המחבל נמלט מהמקום.
ראו גם

פיגועי טרור נגד ישראלים בישראל ובשטחים ב-2024
זירת יהודה ושומרון במלחמת חרבות ברזל
הערות שוליים

| פיגועי טרור נגד ישראלים בשנות ה-20 של המאה ה-21 |
| --- | --- | --- |
| פיגועים נגד ישראלים שבוצעו בישראל ובשטחים | < • 2020 • 2021 • 2022 • 2023 • 2024 • 2025 |  |
| פיגועים נגד ישראלים שבוצעו בחו"ל | פיגוע הירי באלכסנדריה (8 באוקטובר 2023) • רצח צבי קוגן (21 בנובמבר 2024) |  |
 1948–1999 • 2000–2009 • 2010–2019 • 2020–2029
גאולה כהן

גאולה כהן כקריינית הרדיו של לח"י, 1948
כהן בסוף שנות ה-40
לוחית זיכרון בכניסה לבית בו נעצרה גאולה כהן
גאולה כהן (25 בדצמבר 1925 – 18 בדצמבר 2019) הייתה פוליטיקאית ישראלית וחברת הכנסת, אשר החלה את פעילותה במסגרת הליכוד ונמנתה עם מייסדי תנועת "התחיה". כלת פרס ישראל לשנת תשס"ג (2003) על תרומה מיוחדת לחברה ולמדינה.
קורות חיים

כהן נולדה ב-1925 בתל אביב, אחת מעשרת ילדיהם של מרים ויוסף כהן. אביה עלה עם משפחתו מתימן ב-1908 כשהיה בן שבע. היה ממייסדי התאחדות התימנים בישראל וייסד את בית הכנסת "מגן אברהם" ליוצאי תימן ברחוב יהושע בן נון בתל אביב. אימה הייתה דור שמיני בארץ ישראל, בת למשפחה ממוצא מרוקאי וטורקי שהתגוררה ברובע המוסלמי בעיר העתיקה בירושלים. בצעירותה שימשה אימה אחות בתל חי, כשהתחולל שם הקרב שבו נהרג יוסף טרומפלדור. אחיה הצעיר היה אהרון כהן.
כהן גדלה בשכונת כרם התימנים, למדה בבית הספר העממי "בלפור" ובסמינר למורות וגננות ע"ש לוינסקי, שממנו גורשה כשהצטרפה לאצ"ל. באוניברסיטה העברית בירושלים למדה מדעי היהדות, מדעי הרוח, פילוסופיה, ספרות ומקרא. היא הייתה בעלת תואר שני.